| T-90 |
| --- |
| T-90S Bhišma Indickej armádyT-90S Bhišma Indickej armády |
| **Základná charakteristika** |
| Posádka | 3 muži (veliteľ, strelec, vodič) |
| Dĺžka | 963 cm |
| Šírka | 378 cm |
| Výška | 222 cm |
| Hmotnosť | 46 500 kg |
| **Pancierovanie a výzbroj** |
| Pancierovanie | Oceľovo-kompozitná reaktívna zliatina proti APFSDS: 545 mm + 250 – 280 mm s Kontaktom-5 = 800 – 830 mm; proti HEAT: 650 mm + 500 – 700 mm s Kontaktom-5 = 1 150 – 1 350 mm |
| Hlavná zbraň | 125mm kanón s hladkým vývrtom vystrelujuca aj ATGM rakety |
| Sekundárne zbrane | 7,62 mm koaxiálny guľomet, 12,7 mm NSV proti-lietadlový guľomet, 12,7 mm Kord guľomet |
| **Pohon a pohyb** |
| Pohon | 12-valcový Diesel 618 kW – 930 kW (840 ks – 1 250 ks) |
| Odpruženie | torzné tyče |
| Max. rýchlosť | 60 km – 65 km/h, v závislosti od motora |
| Pomer výkon/hmotnosť | 18,1 ks/tona – 23,7 ks/tona |
| Dojazd | 550 km až 650 km, v závislosti od motora |
| Priechodnosť |  |

T-90 ruských ozbrojených síl.
Tank T-90MS.
T-90A na vojenskej prehliadke v Moskve v roku 2013.
Pohľad spredu na T-90A s reaktívnym pancierom Kontakt-5.
T-90A na súťaži Tankový biatlon 2013.
T-90S na oslavách dňa nezávislosti v Turkmenistane.
Používatelia tankov T-90S.
Dieselový motor tanku T-90.
**T-90** je hlavný bojový tank ruskej armády a nástupca tanku T-72 s novou generáciou pancierovania korby a veže. Spolu so starším typom T-80 sú predstaviteľmi tretej generácie hlavných bojových tankov v Rusku. Od roku 2011 prestali ruské ozbrojené sily objednávať T-90 a namiesto toho čakajú na ukončenie vývoja tanku T-14 Armata, ktorý by mal byť zaradený do výzbroje v roku 2016. Pre meškanie tanku T-14, ktorý nebolo možné dodávať v dostatočných množstvách, sa však nakoniec výroba T-90M znovu rozbehla.

Vznik a vývoj
-------------

Tank bol vyvinutý v 90. rokoch 20. storočia. Vznikol modernizáciou tanku T-72B, ale je v ňom zahrnutých aj niekoľko vylepšení z tanku T-80U. Vyrábať sa začal v závode GPO UralVagonZavod v meste Nižnij Tagil v Sverdlovskej oblasti.

Pohon
-----

Posádku tvorí veliteľ, strelec a vodič. Pohonnou jednotkou je vidlicový dvanásťvalcový vznetový motor V-84MS s výkonom 618 kW. Motor môže okrem bežných druhov motorovej nafty používať aj automobilový benzín A-72 a letecký petrolej T-2 a TS-1. Objem palivovej nádrže je 1600 litrov. Dojazd tanku je 650 km na ceste a 500 km v teréne. Podvozok je odpružený torznými tyčami a hydraulickými tlmičmi u 1. 2. a 6. pojazdového kolesa a pojazdový pás sa skladá z kovových, pogumovaných článkov.

Počas viacerých modernizácií boli jednotlivé varianty tanku T-90 vybavené novšími a výkonnejšími motormi V-92S2 s výkonom 735 kW a neskôr motormi V-96 s výkonom 930 kW.

Výzbroj
-------

Hlavný kanón 2A46M-5 je kalibru 125 mm a má hlaveň dlhú 48 kalibrov, t. j. 6 m. Kanón je stabilizovaný v dvoch rovinách: elektro-mechanicky v horizontálnej rovine a elektrohydraulicky vo vertikálnej rovine. 2A46M-5 je nabíjaný automaticky, čo umožnilo znížiť posádku o jedného člena. Inštaláciou kanónu 2A46M-5 sa zvýšila presnosť strelby v porovnaní s kanónom 2A46M (v tanku T-72) o 15 – 20 % a rozptyl streľby počas jazdy sa znížil 1,7-násobne. Na zvýšení presnosti sa podieľa aj zariadenie UUI-1, ktoré zisťuje ohyb kanónu, vznikajúci pri častých zmenách teploty (v dôsledku vonkajších vplyvov, ale aj v dôsledku streľby).
Palebný priemer tanku je 40 nábojov, z čoho 22 je uložených v otočnom zásobníku nabíjacieho automatu na dne korby. Ďalších 8 nábojov je uložených v schránke vnútri tanku a zvyšných 10 vo vonkajšej schránke, pripevnenej k zadnej časti veže. Kanón môže vystreľovať krídelkami stabilizovanú podkalibernú strelu s oddeliteľnými vodiacimi prvkami APDSFS, ako je 3BM44M s prieraznosťou 650 mm RHA na 2 000 m. Taktiež je schopný strieľať vysoko explozívne proti-tankové strely HEAT, ako sú 3BK21B s prieraznosťou 750 mm RHA alebo 3BK29M s prieraznosťou 800 mm RHA. Ďalším typom munície je laserom riadená strela Reflex, ktorá môže byť použitá v rozsahu od 75 m do 5 km a zasiahnutie cieľa na maximálnu vzdialenosť jej zaberie 17,7 sekundy. Dokáže preniknúť oceľovým pancierom do hrúbky 900 mm a môže byť použitá aj proti nízko letiacim vzdušným cieľom, ako sú vrtuľníky. Tank vezie pre kanón 2A46M-2 43 ks munície.

Ďalšiu výzbroj tvorí spriahnutý guľomet 6P7K kalibru 7,62 mm s palebným priemerom 2 000 nábojov, ktorý je určený hlavne na ničenie živej sily do 1 500 m. Odmer zbrane je 316o a námer −10o až +45o. 

Veliteľov protilietadlový guľomet 6P50 „Kord" má kaliber 12,7 mm, je diaľkovo ovládaný z vnútra tanku a má dostrel 2 km. Guľomet má zásobu 300 nábojov a kadenciu 700 – 800 rán za minútu. V závislosti od toho, z ktorej strany veliteľskej vežičky je lafetovaný, má odmer buď 102o (vpravo) alebo 88o (vľavo). Námer zbrane je v oboch prípadoch v rozsahu od −10o do +45o.

Systém riadenia paľby
---------------------

Zistenie cieľa je vysoko precízne; umožňuje zameriavanie cieľov vo dne i v noci. Pre strelca aj veliteľa tanku ho zaisťuje integrovaný systém riadenej paľby 1A45 Irtyš. Ten zahŕňa strelcove systémy paľby, IČ zameriavač alebo termovíziu a veliteľov opticko-pozorovací systém TO1PO2T Agava-2 TI s dosahom 2 500 m. Systém riadenia paľby zahŕňa denný optický systém s odbočným kanálom pre strelcov strelecký panel, zbraňový stabilizátor a balistický počítač. Veliteľ má k dispozícii denno/nočný optický-pozorovací systém, ktorým riadi paľbu kanónu a guľometu. Raketový, laserom navádzaný poloautomatický systém 9K119M, umožňujúci zasiahnuť cieľ v rozsahu 75 až 5 000 m ovláda strelec.

Ochrana a vybavenie
-------------------

T-90S má kombinovaný obranný systém proti protitankovým zbraniam. Prvý stupeň ochrany predstavuje vrstvený pancier, pozostávajúci zo základného panciera, ktorý je spevnený vrstvami hliníka, plastu a deformačnými úsekmi.

Druhým stupňom ochrany je reaktívne pancierovanie typu Kontakt-5 alebo Relikt. Tie pozostávajú z oceľových dosiek, medzi ktorými sa nachádza vysoko výbušná látka. Tieto ochranné prvky, namontované na trupe a veži tanku, explodujú po zásahu protitankovou strelou. Tento pancier výrazne degraduje kinetickú energiu APFSDS munície a jej schopnosť preniknúť dovnútra tanku. Zadná časť veže a bokov korby je chránená nainštalovanou mrežou. Všetky ochranné prvky, namontované na tank, zvyšujú jeho celkovú hmotnosť až o 1 500 kg.

| Model | ERA | vs APFSDS | vs HEAT |
| --- | --- | --- | --- |
| T-72B | Kontakt-1 | 480 – 540 | 900 – 950 |
| T-90A/T-90S | Kontakt-5 | 800 – 830 | 1 150 – 1 350 |
| T-90AM/T-90MS | Relikt | 1 100 – 1 300 | 1 350+ |
|

Tretí stupeň ochrany predstavuje systém protiopatrení, nazvaný Štora-1. Tento komplet pozostáva z dvoch elektro-optických / infračervených rušičov na prednej strane veže, štyroch laserových varovných prijímačov a dvoch zadymovacích granátových systémov. Štora-1 varuje posádku pri ožiarení tanku laserom, ruší poloautomaticky a tepelne navádzané strely, automaticky vystreľuje dymové granáty, ak zistí, že tank bol zameraný. Dymová clona poskytne maskovanie pred laserovými diaľkomermi a optikou zbraňových systémov nepriateľa. Štora-1 poskytuje tanku ochranu pred väčšinou súčasných protitankových systémov s poloautomatickým navádzaním (napr. TOW, Hot, Milan, Dragon), ale aj pred laserom navádzanými raketami (Maverick, Hellfire, Copper head).

Okrem spomenutých aktívnych a pasívnych systémov je tank vybavený protipožiarnym systémom, ochrannými systémami proti jadrovým, chemickým a biologickým zbraniam.

Nasadenie
---------

### Druhá čečenská vojna

Svojím prvým bojovým krstom si tanky T-90 prešli počas invázie do Dagestanu v roku 1999.

### Ruská intervencia v Sýrii

Sedem ruských tankov T-90 bolo v septembri 2015 spozorovaných na leteckej základni južne od mesta Latakia.

### Ruská invázia na Ukrajinu

Pri okupácii Ukrajiny nasadilo Rusko do bojov tanky T-90A/T-90M. V priebehu prvých dvoch rokov vojny stratilo Rusko minimálne 107 týchto tankov.

Varianty
--------

* **T-90** – počiatočná produkčná verzia, poháňaná motorom V-84MS s výkonom 618 kW.
* **T-90K** – veliteľská verzia tanku T-90, vybavená prídavným komunikačným a navigačným zariadením.
* **T-90E** – exportná verzia tanku T-90.
* **T-90A** – ruská armádna verzia so zvarovanou vežou, motorom V-92S2 (735 kW) a termovíziou ESSA, niekedy tiež nazývaná T-90 Vladimir.
* **T-90AK** – veliteľská verzia tanku T-90A.
* **T-90S** – exportná verzia tanku T-90A.
* **T-90SK** – veliteľská verzia tanku T-90S, vybavená prídavným komunikačným a navigačným zariadením.
* **T-90S "Bhishma"** – verzia T-90S, vyrábaná na licenciu v Indii. Nemá systém protiopatrení Štora-1, ale je poháňaný výkonnejším motorom (735 kW).
* **T-90AM** – modernizácia verzie T-90A, vybavená novým systémom riadenia paľby „Kalina", nabíjacím automatom a novým kanónom 2A46M-5. Reaktívne pancierovanie Kontakt-5 je nahradené reaktívnymi výbušnými modulmi ochranného systému Relikt. Pohon zabezpečuje nový motor s výkonom 831 kW a pribudol tiež nový navigačný systém.
* **T-90MS Tagil** – modernizovaná exportná verzia, poháňaná novým motorom s výkonom 831 kW, vybavená novou optikou strelca Sosna-U, navigačným systémom GLONASS a novým reaktívnym pancierovaním Relikt.

Používatelia
------------

* Alžírsko  **Alžírsko**: 305 tankov T-90S. Vo februári 2015 podpísalo Alžírsko zmluvu na licenčnú výrobu 200 tankov verzie T-90MS.
* Azerbajdžan  **Azerbajdžan**: 100 tankov T-90S.
* India  **India**: 1250 tankov T-90S/MS.
* Rusko  **Rusko**: 227 tankov T-90A/T-90M v septembri 2021.
* Turkmenistan  **Turkmenistan**: 40 tankov T-90S.
* Uganda  **Uganda** 100 tankov T-90S.

Pozri aj
--------

* T-80
* T-84
* Leopard 2
* T-14

Iné projekty
------------

Commons
* Spolupracuj na Commons Commons ponúka multimediálne súbory na tému **T-90**

Referencie
----------

1. ↑  T-72BU / T-90 (Obiekt 188) Tank
2. ↑  120mm and 125mm Main Guns
3. ↑   *T-90S Modernized Modernized Main battle tank* [online]. [Cit. 2015-11-25]. Dostupné online. Archivované 2015-11-26 z originálu.
4. ↑   *T-90AM Tagil: Firepower* [online]. [Cit. 2015-11-25]. Dostupné online. Archivované 2015-11-26 z originálu.
5. ↑  Т-90 - путевка в жизнь
6. ↑   *T-90 Main Battle Tank (MBT)* [online]. [Cit. 2015-11-24]. Dostupné online. Archivované 2016-03-05 z originálu.
7. ↑  These are the tanks Russia is setting up in Syria
8. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com. Dostupné online.
9. ↑  T-90
10. ↑  Contract for licensed assembly of 200 T-90 tanks in Algeria signed
11. ↑   *Обзор состояния танковых войск Вооруженных Cил России на 2021 год* [online]. bmpd.livejournal.com, [cit. 2022-03-14]. Dostupné online.